Document ID: 32012D0208

KOMISJONI RAKENDUSOTSUS,
20. aprill 2012,
millega muudetakse rakendusotsust 2011/861/EL, milles käsitletakse ajutist erandit nõukogu määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega
(teatavaks tehtud numbri C(2012) 2463 all)
(2012/208/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 2007. aasta määrust (EÜ) nr 1528/2007, millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, (1) eriti selle II lisa artikli 36 lõiget 4,
ning arvestades järgmist:
(1)
Komisjon võttis 19. detsembril 2011 vastu otsuse 2011/861/EL, (2) milles käsitletakse ajutist erandit nõukogu määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega.
(2)
1. detsembril 2011 taotles Kenya kooskõlas määruse (EÜ) nr 1528/2007 II lisa artikliga 36 uue erandi kehtestamist kõnealuses lisas sätestatud päritolureeglitest. Kenya esitas täiendava teabe oma taotluse kohta 16. jaanuaril 2012. Kenya esitatud teabe kohaselt oli päritolustaatusega värske tuunikala saak isegi tavaliste hooajaliste kõikumistega võrreldes erakordselt väike, mille tagajärjel on tuunikalafilee tootmine vähenenud. Kenya osutas piraatlusohule seoses värske tuunikala tarnimisega. Selline ebanormaalne olukord ei võimalda Kenyal teataval ajavahemikul ikka veel täita nõukogu määruse (EÜ) nr 1528/2007 II lisas sätestatud päritolureegleid. Tuleks kehtestada uus erand, mis jõustub alates 1. jaanuarist 2012.
(3)
Rakendusotsust 2011/861/EL kohaldati kuni 31. detsembrini 2011. On vaja tagada AKV riikidest liitu importimise jätkumine ning sujuv üleminek majanduspartnerluse vahelepingule, mis on sõlmitud ühelt poolt Ida-Aafrika Ühenduse ja teiselt poolt Euroopa Ühenduse ja tema liikmesriikide vahel (edaspidi „Ida-Aafrika Ühenduse ja ELi majanduspartnerluse vaheleping”). Seepärast tuleks rakendusotsust 2011/861/EL pikendada alates 1. jaanuarist 2012 kuni 31. detsembrini 2013.
(4)
Erandite tegemine määruse (EÜ) nr 1528/2007 II lisa artikli 36 alusel ei ole asjakohane, kui need ületavad Ida-Aafrika piirkonnale Ida-Aafrika Ühenduse ja ELi majanduspartnerluse vahelepinguga ettenähtud aastast kvooti. Seepärast tuleks 2012. ja 2013. aastaks kehtestada tuunikalafilee kvoodikogus 2 000 tonni aastas.
(5)
Selguse huvides on asjakohane sõnaselgelt sätestada, et CN-koodi 1604 14 16 alla kuuluva tuunikalafilee valmistamiseks kasutatav ainuke päritolustaatuseta materjal peaks olema HSi rubriikidesse 0302 või 0303 kuuluv tuunikala, et kõnealuse tuunikalafilee puhul saaks kasutada erandit.
(6)
Seepärast tuleks rakendusotsust 2011/861/EL vastavalt muuta.
(7)
Käesolevas otsuses sätestatud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA OTSUSE:
Artikkel 1
Rakendusotsust 2011/861/EL muudetakse järgmiselt:
1)
artikkel 1 asendatakse järgmisega:
„Artikkel 1
Erandina määruse (EÜ) nr 1528/2007 II lisast ning kooskõlas kõnealuse lisa artikli 36 lõike 1 punktiga a loetakse CN-koodi 1604 14 16 alla kuuluva tuunikalafilee valmistamiseks kasutatav HSi rubriikidesse 0302 või 0303 kuuluv päritolustaatuseta tuunikala Kenyast pärinevaks käesoleva otsuse artiklites 2-5 sätestatud tingimustel.”;
2)
artikkel 2 asendatakse järgmisega:
„Artikkel 2
Artiklis 1 sätestatud erandit kohaldatakse lisas sätestatud toodete ja koguste suhtes, mis deklareeritakse Kenyast Euroopa Liitu vabasse ringlusesse lubamiseks ajavahemikul 1. jaanuarist 2012 kuni 31. detsembrini 2013.”;
3)
artikkel 6 asendatakse järgmisega:
„Käesolevat otsust kohaldatakse alates 1. jaanuarist 2012 kuni 31. detsembrini 2013.”;
4)
lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse alates 1. jaanuarist 2012.
Artikkel 3
Käesolev otsus on adresseeritud liikmesriikidele.
Brüssel, 20. aprill 2012

Labels: 3
13
6
18
15